
    ŠUMA

     

    Sijeno je zatreperilo: u šumi je izbio požar.

     

     

    Stopala se rastapaju u cipelama, čežnja za mekim, hladnim dahom.

     

     

    Žedna pije ohlađeni čaj od metvice, utjeha ranjenog grla.

     

     

    Uho ogluši, spremi se za službu osluškivanja iznenadnog tajca.

     

     

    Pepeo sipi po lišću, istiskuje sjećanje na snijeg.

     

     

    Koja poskoči, ostane u zraku, bez mirisa.

     

     

    U nagorjelim se tragovima naseli cvrkutanje i urlanje.

     

     

    Sjena se ne prepozna, počne besciljno lutati.

     

     

    Drvosječina sjekira priziva njegovu ruku: kamo je pobjegla?

     

     

    Leptirova krila, samo što nisu zaplamsala, jer nigdje da se spusti.

     

     

    Potok, što je vijugao, ide za sobom i pije svoj vlažni trag.

     

     

    Ribe, pomične u presahlom, šalju miris, izmislio ih leptir, čežnjom da se na njih spusti.

     

     

    Povrati se snijeg, zazvan, u njihanje grmlja iza uznemirenih veprova.

     

     

    Tek što se rodio, umor svlada san.

     

     

    U slatkom korijenu oslada ziba se nedostigli dječji zub.

     

     

    Vrijes, raseljen s Mediterana, posvuda baca hobotničine pipke, da poliže sol.

     

     

    U bazginoj srčiki puca pogled na nezapočeti maleni dječji rat.

     

     

    Uvije se u se, slatki omotač oko šumskih jagoda.

     

     

    Jer nikoga nije otrovala, pa nije ni bila, ostali su zanavijek gladni.

     

     

    Trčao je, jer nikoga nije vidio dok je trčao.

     

     

    A i krv, što je šiknula, sad miruje, dok glas šiba dalje.

     

     

    U zelenome crvendać bode oči.

     

     

    Žaba, koja je htjela proricati, mijenja boju i zviždi.

     

     

    Šibe, ljeskove, mirišu na nisku grgeča i klenova.

     

     

    Oblijeću šumu, skupljaju u vrećice.

     

     

    Stablo padne, zašumi preduga zima.

     

     

    Kalaju se borovnice, pri pomisli na šećer.

     

     

    Zvijezda zaluta, i čisti se u krošnji bukve.

     

     

    Glavu je metnuo na panj, zasvijetlilo je vrijeme za priču.

     

     

    Od šuštanja se sakrila kiša, što nikako da padne.

     

     

    Bruji obožavanje meda, silazi među ljepljive prste.

     

     

    Dojilje su se vratile, djeca se spuštaju niz stabla, kao niz tobogan.

     

     

    Pušač bi rado izbavio svoju dušu i cigaretu gasi pod jezikom.

     

     

    Zazvoni sat u deblu, trave se poviju, mahovina se zaputi na južnu stranu stabla.

     

     

    Cipela, ponudi se biranom oku, prepadne ga nedostatkom svog tijela.

     

     

    Plavo, privremeno se zatvara, pale se, jedna za drugom, boje odsutnosti.

     

     

    Vikao je, glas mu se nije vraćao, uživao je u rastućoj nadi.

     

     

    Vrijeme, koje je bilo, okružuje, prodire, što da se čini?

     

     

    Humci, viđeni tijekom preskakivanja rovova punih lišća, na silu bi se htjeli raskopati.

     

     

    Sporost i zukvu odvede na vrh bukve.

     

     

    Uvijek dovode smijeh, da bi ga ismijali pokazivanjem razloga.

     

     

    Puteljak, stavili su ga da bi se s njega moglo skrenuti, izgubiti se odbacujući odjeću.

     

     

    Dim seli izgorjele, u povorci ih vodi u njihov obećani grad.

     

     

    Spuštaju se konopci, već ih love mlohave ručice odozdo.

     

     

    Zaspat će, bunika će likovati nad neznanjem.

     

     

    Udaraju, jer ih zovu dolje, sljubljuju se dvije požude.

     

     

    Odvezao se i pada, ali više ne misli i ne zna se, kamo će pasti?

     

     

    Tješili su uleknuće, iz kojeg se nitko nije digao i krenuo na put.

     

     

    Bambusov grm, jer glog nije mogao šupljinom zvoniti.

     

     

    Uho je zapelo za korijen, cijela šuma galami, optužuje.

     

     

    Leti, jer nema noge, pjeva, jer nema jezik.

     

     

    Iz obiteljskih su vrtova stigli, prognani vlastitim dražesnim osmijehom.

     

     

    Omotani u bukvin list, vrte se, vrte, u sebe, paleć se kao cigare.

     

     

    Izbacuje sluz iz sebe, da zataška sporost osvajanja.

     

     

    U zraku, vodoravno položeno stablo jasena; netko slijep će, valjda, tuda hodati?

     

     

    Skriven, strepi da se od njega ne odvoji lelujavi list.

     

     

    Vodili su ljubav, nitko ih nije čuo, pa su je zatrpali, pokrili granjem, dozlaboga mučaljivu.

     

     

    Ide i svjetiljkom obasjava uleknuća, travke što se ipak ozarene uzdižu.

     

     

    Vjetar nikako da spomenu, prošao je kroz ušicu koštane igle i izvjetrio.

     

     

    Slijedio ga je požar, kao da ima noge, a zapravo krila.

     

     

    Pobuna je narasla u oku što se zagledalo u lepetava krila.

     

     

    Sjedi na grani, čita knjigu, i nadzire svoj pad.

  
    RAZLOG

     

    Ja imam jedan razlog dovoljan

Dovoljan da vas sve mirno prebijem

Prebijem li vas sve hoću li ja biti

Biti sam sebi dovoljan da ostanem

    Ostanem živjeti sa svojim razlogom

Razlogom koji mi ne da da mirujem

Mirujem od jutra do večeri a ujutro

Ujutro krećem s revolucijom brate

    Brate, nađi i ti svoj dobar razlog

Razlog koji će ujediniti sve nas

Nas koji smo od rođenja u potrazi

U potrazi za svojim pravim mirom

  
    SLUČAJNOST

     

    Jutros sam naopako otvorio knjigu

I odmah je počeo čitati takvu kakva je

Naravno da je ono što je bilo normalno

Odjednom bilo naopako, no otkrio sam

    I kako je ono sve ono što je bilo loše, strašno,

Grozomorno – postalo dobro. Vidi, vidi, rekoh.

Odsad ću sve čitati naopako, malo-pomalo

Početi popravljati i sve zlice i sve trice.

  
    VESTA

     

    Ne, vratila se kući po vestu,

Da, ali ne zato što je zahladilo,

Ne, ne, nego zato da sretne njega,

Da, njega, koji je krenuo za njom,

Ne, ne, mimoišli su se

    Da, i ona bi već bila otišla

Ne, ne bi ostala, otišla bi po tu vestu,

Da, jer zahladilo je,

Ne, trebalo joj je ljubavi

  
    JOŠ MALO

     

    Još malo i bit ću radostan

Ući će razum u moju glavu

Neću ulicom trčati i vikati

Izaći će razum iz moje glave

    Još malo pa ću se smiriti

Umara me stalna borba

Još malo i bit ću radostan

Neće mi tad nitko ništa, evo

Još samo malo, malo, malo

  
    ČUJ

     

    Ja sam jesenska kiša

Ubrzano gubim toplinu

I ako me ne zagrliš

Postat ću snijeg

  
    JABUKA I KONJ

     

    Da bih doznao što je jabuka

Moram je zagristi

Da bih doznao što je konj

Moram ga zagristi

    Ali na konju jaše pustopašni Josip Sever

Da bih doznao što je pustopašni Josip Sever

Moram ga zagristi

    A u Josipu Severu je diktator

On će mene ugristi

Jer diktator je prazna siva ploča

Diktator je smrznuta ravnica

I otud nema se više kud

  
    MIROSLAV

     

    Dugo sam mislio

Da je prodavač voća na tržnici Utrine

Zapravo Miroslav Šutej

    Suprotno meni

On nije mislio da je Miroslav Šutej

Premda je izgledao kao Miroslav Šutej

I možda je bio sličniji Šuteju od Šuteja

    Mislio je samo

Kako da proda svježe zadarske smokve

Jer sutra ih više neće biti

    To je bilo sve o čemu je mislio

Miroslav Šutej s tržnice

  
    VIJAONI

     

    Mislio sam da je danas srijeda

Vi kažete danas nije srijeda

Danas sam pojeo ribu i blitvu

A vi kažete – grah i kobase

    Bankari su digli glas protiv morala

Vi – da su još tiše govorili o moralu

Još su se i studenti po običaju pobunili

Vi –pogrešno su računali burne godine

    Vi ste stekli pouzdanje čvrstim laganjem

Ja – umekšavao sam ga drvenom palicom

Vi ste rekli da danas nije srijeda

A ja – pojeo sam vam i ribu i blitvu i grah i kobase

  
    JA JE TEŠKO PITANJE

     

    Ja ne, ali sve više ljudi želi jesti

Nešto što nema oči, usta,

Zube, glavu općenito, rep,

Rebra, kralježnicu, dlake,

    Mangiare, nešto što je ukusna,

Meso kojemu ne mogu odrediti

Oblik, a okus tek na vrhu jezika, što

Nema svoje porijeklo, stiže kao

    Prodana zemlja, paket bez upisana, bez

Pošiljatelja, bitno je odredište, a iz njega

Više nema odlaska, tek silazak u krotke

Organe, što poslušno odrađuju svoj posao

    Ja ne, ali ti si žlundra, ti si smotani jezik,

Jezgra što se ne da rascijepiti, tri nokta

Na prstu, tvornički oblik nestajanja, mala

Figura prisnosti s društvenim sustavom

    Želim te pojesti dok sam gladan,

Želim hodati s drugima na skitnjama

Solidarnosti s općim zamorom materijala,

Želim te u svakom pogledu, koji jesam

  
    POTRAGA

     

    A kako kako opet

A kako naš brat otac sin muž šogor

A kako naša sestra majka supruga ujna

A kako sve u jednom a nigdje i nitko

    A kako kao u zemlju propao

A kako kad grad pun postera a još i na radiju

A kako kad svi sad znaju to lice

A kako kad čudna fotka a kako nepoznat

    A kako kad odjeven u plavu trenirku

A kako kad odjeven u bijelu majicu i crne tenisice

A kako biti različit a opet prepoznat

A kako kad se o tome neprestano govori i šapće

    A kako kad još samo nekoliko dana

A kako kad već netko drugi sličan čeka

A kako kad nema pravog razloga

A kako kad čovjeka nema i nema

  
    PRIJEVOJI MIŠLJENJA OD 4 DO 5

     

    Baš me muči to mišljenje

To beskonačno razmišljanje

Savijam se lakše od gume

Preuzimam sve oblike

    Danas sam, eto, vunena vesta

A ti si čelična štanga

Trljam se o tebe zdesna

Trljam se o tebe slijeva

Frrrr baš je električno

  
    PONEDJELJAK

     

    Oprez, oprez, prema meni ide ponedjeljak

Zavrnut ću mu šiju u u i poslati ga u nedjelju

    Pa neka služi izgladnjeloj klasi

Pa neka molitve servira za doručak

Pa neka bude kratka zelena trava

Na kojoj se tvrdo, tvrđe, najtvrđe spava

  
    GORE NE MOŽE BITI

     

    Gore prozori kloparaju

U kuhinji su se pomakle jabuke

Televizor se sam ugasio

Ulje se prolilo po podu

Na slici na zidu nestalo je stablo

Mislim da znam što se događa

Ali sakrio sam se iza stabla

Ne znam odakle da vam se javim

  
    JUČER, DANAS, SUTRA

     

    Jučer sam se posvađao s naočalama

Zato što su sve veliko pretvarale u malo

Danas su te male stvari opet porasle

Ali danas sam izgubio i naočale

Sutra ću uvjeren sam naći svoje naočale

Kad se lijepo izmirimo i izljubimo

Sjest ćemo na tepih i igrati se velikih

A maleni će nam pljeskati

  
    SIVA VRANA I FLASTER

     

    Flaster mi je na repu

Ne znam tko mi ga je stavio

Jutros se pojavio flaster

Ali niotkud rane na mom repu

Daj mi reci ti

Što kraj mene prolaziš biciklom

Jesi li mi ti stavio flaster

Zato što tebe nešto boli

A ne znaš gdje ne znaš zašto

  
    SANJAO SAM

     

    Sanjao sam da sam mrkva

A to je bila prava istina

U snovima je sve istina

Nabasao sam na zeca

Imao je povez na glavi

Tresao se od boli i gladi

Došlo mi je da mu se smilujem

I ponudim onim što najviše voli

I još je u tom snu bilo

Kako zecu skidam povez

A zec mi kaže

Ne znam što kaže

Valjda me ipak pojeo

  
    KUTIJA U HODNIKU

     

    Gurao sam kutiju hodnikom

Nije bilo lako kao što se činilo

Ali to i nije ovisilo o sadržaju

Njega u kutiji možda i nije bilo

    Ali bila je nisam znao šaka ljudi

Koje su unutra na prepad ugurali

Što su drugo mogli nego šutjeti

Gurao sam ih nekamo drugdje

Gdje je bolje nego što je tu sada

  
    KUHINJSKA DASKA

     

    Oprao sam kuhinjsku dasku

Jesam li sjeckao voće i povrće

Ili muški sjekao meso

Zbunjujuće je sve to

Kao svijet koji se poslije velikih ratova

    Želi ponovno posložiti

Oprosti sve mi se pomiješalo

Hvala ti što si me oprao

Luk i naranča šalju puse

  
    PLJESNI

     

    Pljesni rukama

Ako u njima nemaš ništa

    A ako imaš to strašno ništa

Baci ga u zrak – i pljesni

  
    U ŠALICI ČAJA

     

    Prespavao sam zimu

U šalici čaja

    Snijeg je padao

Snijeg nije padao

    Meni je bilo ljeto

Tebi – šalica čaja

  
    ZID

     

    Zašto više ne mogu do mora?

Kraj mora su sazidali zid

Ne daju nam da mi i ovce vidimo more

    Ili je riječ možda o ovome

Nitko još nije vidio zid

Ali more je otišlo

  
    KAD

     

    Kad se umorim od ljudi

Legnem im pod noge

I puštam da me gaze

    Kad me tako dobro izgaze

Dobro je meni dobro njima

Sretni gradimo novi svijet

  
    DVA

     

    Baš je krasno proljeće

A kad tamo odnekud proleti sjekira

Presiječe proljeće na dva

    Jedno odlijeće put neba

Drugo nekamo šepajući

U mrak čisti ode

  
    OGLED O JEDNOSTAVNOSTI

     

    Ovako to ide: digne se rampa

i ljudi prolaze.

    Rampa se spusti

i ljudi ne prolaze –

tako to ide.

  
    UDARAC OKRUTNOME SVIJETU

     

    Sve je izašlo na vidjelo, premda se godinama među

znalcima znalo za tu samozatajnu borbu koja je od

svih, pa i od same sebe krila obilježja istinske borbe,

sukoba, časna nadmetanja, jer ono što je Danila Kiša

bacalo u grozničavi ljubavnički zagrljaj s Borgesom,

Danijela Dragojevića u oprezno milovanje s Henrijem

Michauxom, kineskog je pjesnika Xi Chuana nemilosrdno

i bestidno torpediralo u naručje upravo svih

njih, zajedno s njihovim učiteljima i učenicima, onima

pokopanima u grobnici neznanih pisaca, i onima

koji su s nezemaljskim užitkom pokapali druge,

i što je drugo siroti Xi Chuan mogao učiniti nego da

odlučno ustane, navuče boksačke rukavice, i stane

žustro udarati po zraku. Jedan, drugi, treći udarac

okrutnom svijetu! A tko je pak nama kriv što ne znamo

koja ptica zrakom leti!

  
    HODAO JE

     

    Hodao je pogrbljen, tamna lica, i bio je Arapin, hodao

je zgrčen, i bio je i Židov, hodao je svinut kao kljova,

i bio je i Afroamerikanac, hodao je bačen duboko

u sebe, i bio je i griješni Heidegger, hodao je nezaustavljivo,

kao da odlazi iz Njemačke, kao da stiže

u Japan, i bio je i Murakami, i kad sam ga slučajno

vidio kroz prozor, a sve se svodi na slučajnost – pio

sam kavu i kažiprstom kvrckao po stolu – dohvatio

sam šešir od filca i bukov štap i izjurio za njim. Bio

je već poprilično odmakao i hodao tako pogrbljeno

da je čelom gotovo dodirivao asfalt, pa ni meni više

nije bio potreban štap da se ispomažem njime – odmah

sam ga grubo i nezahvalno odbacio, bio je previsok,

taj štap, i vrijeđao je naše zajedničko pognuto

hodanje, našu zgrčenost, našu bačenost u svijet, naše

zajedničko hodanje, jer i ja sam se pognuo i dugim

koracima grabio za njim, premda nisam znao ni kamo

ide niti je on znao da ja bezglavo grabim za njim,

i uskoro više nisam nikoga i ništa vidio, svojim sam

šeširom zatvorio svijet oko sebe, i oko njega, pognutog,

mučaljivog, zgrčenog, u silovitoj žurbi, odbacio

sam potom i šešir, i sada sam ga opet vidio, ali tek

nakratko, u sretnom bljesku, oči su mi strugale asfaltom,

kao i koljena, hlače sam već bio poderao, kapljice

krvi izbile su na koljenima, tuleći sam se obraćao

mravima, i vikao im, braćo, braćo, recite mu da uspori,

a on, on je već išao tamo gdje ga je čekala njegova

čista pjesnička košulja.

  
    ČOVJEK U MORU

     

    Čovjek je bio u moru, odjednom, bio je, i oni s broda

su se pitali zašto, i ne samo to, pitali su toga u moru,

a pitajući zapravo sebe, zašto je u moru, dovraga? Odakle

je, vrapca mu? A netko je još, možda prolupali filozof,

promrmljao, i čemu? Iz mora im taj čovjek u moru

nije mogao dobacivati pitanja, nikako, riječ je o neprocjenjivoj

daljini, što da ispali dragocjenu rečenicu,

a ona, iscrpljena klone i padne tik uz bok broda?,

i zato se treba štedjeti, i dah i srce i iznutrice. No zato

su oni s broda glatko dobacivali, jedno, drugo, treće,

ali nije ih čuo, jer bio je čovjek u moru, koji želi, a ne

čuje one koji nisu s njim u moru, zato što nema, ne

može biti bliskosti između onoga u moru i onoga

izvan, crta koja ih spaja tek je privid, to je crta koju

crtaju oni izvan mora, ti sebični hegemoni, nadmeni

učenjaci u Armanijevim trapericama, ali ne, ne, ne,

oni ne razumiju more jer nisu u moru, u moru se

mora biti da bi ga se razumjelo, da bi se znalo zašto,

zašto sam skočio u more, zašto sam pao u more, zašto

bježim od kopna svog rođenja, zašto, itsl.

  
    ZAKRIVLJENI NOS

     

    Imao je zakrivljeni nos i svatko tko ga je sreo poželio

mu ga je ispraviti, što je možda bila plemenita nakana,

ali etički upitna i besmislena. Stojimo tako

ispred dućana i razgovaramo, a razgovor nam se svodi

na opće konstatacije, čista bijeda, kao da smo poznanici

koji se nisu vidjeli desetak godina, pa misle

da si imaju toliko toga za ispričati, a nemaju, a zapravo

cijelo to vrijeme promatram njegov zakrivljeni

nos i u mislima ga peglam, zamišljam pravilnoga,

glatkoga i tako sjajnoga, da se u njemu ogleda, ne

njegova, nego moja zakrivljena duša.

  
    RUKA

     

    
      za I. K.
    

     

    Ispružio sam ruku i gledao kamo će otputovati. Izgubio

sam je već iza ugla unatoč tomu što sam brzo

trčao za njom, no malo poslije pojavila se iza jednoga

stabla ne znajući da sam je upravo ondje radosna lica

čekao i ispružio ruku da se rukujemo.

  
    ZABORAVIO SAM

     

    Zaboravio sam, htio sam pisati, htio sam napisati,

mislim da sam već i bio uzeo olovku u ruku, i otvorio

bilježnicu, ali onda sam, što, zaboravio što trebam

učiniti, samo sam zurio u praznu bilježnicu i, mislim,

jesam li, razmišljao o tome što ona radi preda

mnom, a što ja pred njom (ništa), i gledali smo se tako

kao dva nedužna stvorenja neko duže vrijeme, a onda

sam odjednom ogladnio i pojeo dvije jabuke. Ali to

nije bilo dovoljno – oglodao sam i olovku, do srži!

  
    I

     

    Hodao sam po crti, a onda se odjednom našao ispod

crte. Bile su tu još i gumica i olovka. Od straha pred

gumicom olovka je stala ubrzano disati i drhtati, špica

joj je sve više tupjela, sve dok nije nestala, a olovka

postala tek obično stablo bez krošnje, i ja bih se možda

lako sakrio iza njega, ali sam se pišući prekomjerno

udebljao – dok pišem, gutam  pečene krumpire, i čokoladu

za desert, i strepim što će dalje biti tu, ispod crte.

  
    KIŠA

     

    Još nisam riješio problem kiše. Čim iziđem, ona padne.

Uđem u kuću, prestane. Sa sobom uvijek teglim

teški engleski crni kišobran. Uđem kod prijatelja

u kuću, kišobran ostavim vani. Odlazim poslije dobre

crne kave i razgledavanja njegove biblioteke. Na izlasku

glumim da ne vidim svoj kišobran polegnut

pokraj ulaza te brzo hodajući, trčeći, jureći odlazim

doma ne bih li izbjegao kišu. Ulijećem u kuću s prvim

kapima. Razgrnem zavjese i u polumraku zgusnuta

neba tiho se cerekam.

  
    PUT U BEČKEREK

     

    
      prema razgovoru s Andrasom Gerevichem u Splitu 2016.
    

     

    Bečkerek bi htio biti metafora, u dobu koje je odustalo

od metafore, ali to je prejeftino, i prozirno, biti metafora,

završiti priču ili put prije samoga početka,

bez borbe nitko ne živi, nema preživljavanja ako se

ne boriš, ako se ne pjeniš kao ranjeni vepar dok tupo

gleda kako u dubinu šume pobjedonosno odlazi srndać,

i kad nema metafore, nema ni Bečkereka, zašto

se onda nas dvojica sporimo oko razvlašćena imanja?

Taj put u Bečkerek, pamtiš li ga, Andras, a? Kaži.

Ti odgovori na mađarskom, ja ću te pitati na hrvatskom.

Ti se nasmij na hrvatskom, ja ću na mađarskom.

Bečkerek je Nova Barcelona u koju smo na

prevaru dovukli sirote Katalonce. Te vječne bezemljaše.

U Bečkereku Buffalo Bill izrabljuje olinjale

Indijance. Indigenose. Njihovi bijeli zubi izbezumljuju

lokalno stanovništvo. U Bečkereku smo najbliže

smušenoj ideji Srednje Europe, ondje gdje je nestala,

možda na sinoptičkoj karti, možda ondje gdje se izdižu

mrtvi dimnjaci, i zaustavljeni crno-bijeli filmovi

s radnjom koja se kobajagi odvija, gdje energija

slobodno odlazi u daljinu i gdje se odvezane pertle

smatraju doprinosom ljudskoj slobodi, gdje Handke

i Kundera doručkuju palentu, gdje bomboni zamjenjuju

komunistički manifest, a glazbena škola skrivena

u aleji kestenova sinagogu, gdje prašina brzo

postaje fina filozofija, a dunje se kotrljaju u krotku

dječju povijest … Bečkerek nije Split, Andras, kamenje

se u njemu mrvi, i tone u blato. Ako mi je stalo

do najbližeg mjesta, za koje ne treba nikakav prečac,

nikakva lizalica da se zavara osjetilo okusa, tad

odem,

odem u Bečkerek

  
    PETRINJSKA ULICA

     

    Gospodine, vi mislite da se između tih dviju kuća

natiskao sav otpad svijeta, tako vam to izgleda kad

spuštajući se strmom zavojitom ulicom zastanete

kraj malenog plota i zagledate se: potrgana dječja

kolica, hrpa polomljenih keramičkih pločica, nekoliko

barbika, plavi kišobran na hrpi pljesnivih

kartonskih kutija, plastične zdjele ispunjene crnom

vodom, muška zimska jakna, nahtkasl odvaljenih

vrata, poderane prazne vrećice čipsa, automobilska

guma, hrpa šute, požutjela peć na drva bez gornje

ploče, kutija za cipele ispunjena potrošenim žaruljama,

kaša od školskih udžbenika, nekoliko pivskih

i vinskih boca, papirnata državna zastavica

ispjegana vlagom, četkica za zube, nekoliko muških

i ženskih cipela, električna grijalica, bočice od lijekova,

i prljave najlonske vrećice, čitavo more prljavštine.

Ta golema ničija škatulja bačena između dvaju

nijemih zidova nije čak ni mjesto velike nužde,

ona tek potpuno beskorisna zijeva i laje na nebo. No,

vjerujte, to nije sve. Ima još nešto. Jedna je od tih

kuća od crvene cigle, friško napravljena, na mjestu

one srušene u ratu, koje se više nitko ne sjeća, a ona

nasuprot njoj stara, drvena, bremenita pamćenjem

koje pak nikome ne treba. A taj nož zabijen između

dviju cigli – vidite, tek ste ga sad uočili – e to vam je

točka na jedno prekinuto prijateljstvo. Tko god da ga

je zabio, pobjegao je smjesta, i za sobom pomeo trag.

  
    KUĆA

     

    Otkrio sam svoju kuću, tako jednostavno, a dugo je,

predugo trebalo. Da me nije malo stid, možda bih bio

i uskliknuo – imam kuću, skućio sam se, ali urođena

bojažljivost vješto mi je zašila usta, ništa nisam rekao.

Usne su bubrile, htio sam nešto reći, bio je to

snažan doživljaj. Detalje vam ne mogu reći. Osim da,

tako je, pogodili ste. To je kuća bitka. No o ostalome

moram šutjeti. Oprostite, križamo ovo “moram”.

O ostalome se šuti. Tako. Ionako sam dovoljno rekao.

Što rekao, izbrbljao se. Paf, opet sam ostao bez kuće!

  
    PROZORI

     

    Tajanstveni crtač kružio je gradom i crtao prozore.

Prozori bi se pojavili preko noći. Najviše ih je bilo

ondje gdje su nezamislivi – na zidovima. No je li to

zapravo bilo apsurdno, crtati prozore kroz koje se nije

moglo ni gledati niti išta vidjeti? No broj im je rastao,

kao što su rasla i tumačenja znatiželjnika. Oni dovitljiviji

govorili su o njima spominjući frazu “prozor

u svijet”. No ako je takvo tumačenje bilo ispravno,

u kakav se svijet moglo gledati? Takav se svijet nije

vidio, čak ni u tragovima. Pesimistična su pak tumačenja

govorila o svijetu koji je dospio u slijepu

ulicu, iz koje, dakako, nije bilo izlaza. Meni se pak

svidjelo ono tumačenje koje jednu sliku čistoga zla

pretvara u sliku neizmjerne slobode. Ali tu su na

djelu ipak bila dvojica, uvijek dvojica: jedan koji svijet

zamračuje, drugi koji ga rasvjetljuje. Kao u ovome

slučaju: jedan crta fašističke svastike, drugi ide njegovim

tragom, ali ih ne briše, ne, on ih samo nadopunjuje

crtama i pretvara u prozore. I što će sad reći

raznorazni tumači? Jedan će u tim crtežima uvijek

vidjeti prozore, a drugi nevješto prikrivene svastike.

Miruj, dušo, ne treperi. Neka svatko vidi što želi.

  
    JESAM ILI NISAM

     

    Ja sam svijet koji nisam, i za danas mi je čist dosta.

  
    ŽENE KOJE VEŽU I ODVEZUJU ČVOROVE

     

    Žena koja veže čvorove stoji uz rub vaporetta, a kad

on dodirne obalu, vješto baca uže i mota ga oko dvaju

stupića na vaporettu i ograde u pristaništu. Dok su

čvorovi čvrsto zategnuti, putnici se osjećaju sigurnima

pa s vaporetta stupaju na čvrsto tlo. Tad s obale

druga skupina putnika ukoračuje, i čim ta žena odveže

uže, vaporetto opet krene, a u njima se zaljulja

kao za nevremena, jer svako je vrijeme nevrijeme, bar

dok su uzlovi razuzlani, a žene koje vežu i odvezuju

čvorove prekriženih ruku zure u daljinu.

  
    DVOBOJ S CIORANOM

     

    Ah ti Rumunji što nemaju novca da odu na ljetovanje,

pa u podrumima umjesto kanistara s benzinom čuvaju

svoje dnevnike u tisućama bilježnica ispisanima

sitnim a kvrgavim rukopisom! Ah taj mrak

i vlaga! Ah ti usahli krumpiri i miševi!

  
    MINUTE PRIJE ODLASKA NA POSAO

     

    Minute prije odlaska na posao provodim ispred Spara.

Evo kako to činim. Dođem ispred Spara, približim

se vratima i ona se automatski počnu otvarati. No ja

ne ulazim, već zakoračim unatrag, i vrata se stanu

zatvarati. Tu radnju primicanja i odmicanja ponovim

nekoliko puta. Gdjekad netko drugi uđe, kao da me

pretekne, jedva se suzdržava da se okrene, da mi to

dade na znanje. Gdjekad vrata samo prazno lamataju,

kao drvena vrata na nužniku na opustjeloj plaži koncem

ljeta. Gdjekad ja uđem pa brzo iziđem. Pa se slatko

smijem – ta mi je malena prijevara najdraža. Za

promjenu, gdjekad donesem štap ili veliki kišobran

pa ga gurnem u pravcu vrata, a ona se otvore, pa

guram i povlačim štap-kišobran, kao da u ruci držim

veliku pilu i njome pilim stablo svog razuma. Kada

se to naposljetku dogodi, taj pad stabla, koji nitko ne

čuje, jer sam sam u šumi, odlazim na posao.

  
    ODLUČIO SAM REĆI

     

    Ja prezirem ljudsku pravdu, živim u vlastitoj smočnici,

jer u kuhinji me, znate, čeka gemo povrće, i taj

prokleti sokovnik koji vapi za mojom krvlju.

  
    JEZIK

     

    Sat mi ne ide točno, nego naprijed. Tika-taka. Tika-

taka. To je u redu. Dovoljno da ustanem ujutro,

a navečer legnem. Ti – ka, ja – ka. Tika. A taka. S jedne

strane jezik koji me ne može govoriti, a s druge tijelo

što se posvađalo s jezikom. Ein… ein… stu… stur… zende

stu… sturzende… ein neubauten… stur-zende… stur-zende…

sturrrr… zende… zende… zzz… zn… zen… zen! Je li to u

redu? Jeo sam špinat kad je došlo do kratkog spoja.

Načas sam ostao u mraku sa špinatom. Nešto mi je

govorio, a prijevod je otprilike išao ovako: Ne boj se,

nisi sam. Ljudi, pa dokle ću još biti ovdje? Gdje to piše,

sit sam novina i interneta. Ijuuu! Dok hodam, osjećam

sve svoje mišiće. Ali kad stignem kamo sam

naumio, ne znam gdje sam. Bojim se da će tako

i ostati, taj cijeli put, a da se nikad ne dozna kamo.

Ne pomaže misao da je put cilj. To silno šumsko lišće

što se razmiče i opet spušta za mnom. Mala bića što

odbijaju misliti o sudbini svijeta. Tu sam negdje, dišem

s njima. Spori smo, ali idemo naprijed. Ulijevamo

se u posudu u kojoj još ima mjesta. Čuj kako zvonko

odjekuju naši glasovi, kao pjesma kosaca na livadi

rano ujutro. Ali to smo zaboravili. I maslac na kruhu.

Rosu. I učenje svega naizust. Sve smo zaboravili. Sad,

dok padam, nema tog stolca na koji sam htio sjesti.

Ako se dobro napregnem, bit će tla, zemlje koja će

me dočekati, meka. Inače ništa. Ništa.

  
    OČAJ

     

    Stvarno me stislo. Bacalo me lijevo, bacalo desno.

Povlačilo svom dubinom sjene, onkraj spokojnih

flaneura. Izvan ljubopitljivih pogleda. A onda mi je

postalo lakše, možda kad sam se sjetio kako sam

jednoć gledao film Očaj, R. W. Fassbindera. Na njegovoj

špici netko razbija jaja – snježnobijela, porculanski

fina, padaju na stol i ljuljaju se poput pretilih

labudova – i miješa ih s mlijekom. Mlijeko lagano

klokoće, slijeva se niz staklene stijenke čaša. Dirk

Bogarde, zapravo Hermann Hermann, kuša čokoladu,

neprestano kuša čokoladu. Snima se kako vodi

ljubav sa svojom Lydijom. Pa gleda. Žudi da pobjegne

iz svojega tijela, pa nalazi dvojnika. Doppelgängera. Svi

žele biti netko tko nisu, a kako nitko ne zna tko je,

na koncu je svatko ono što i treba biti. To dobro zvuči,

to je rješenje. A ne može se iz tijela. Samo duša može.

Gdje je pak nestao Nabokov? Ne zna se. A jesam li

vam rekao da sam u Zagrebu vidio dvojnika R. W. Fassbindera?

A znate i za slučaj Handkea s Trešnjevke?

Ja sam još očajan i ne znam to opisati. A dobro je što

me ne vidite. Uostalom, i zašto biste. Ostanite na

svom mjestu. Budite tko god jeste da jeste. Možda je

samo riječ o mojem mjehuru. Da. Mjehuru.

  
    TKO JE ON

     

    Susjedima je preglasan, a svojoj ženi pretih. U dućanu

je grintav, na tržnici zaboravan. U parku je Jane

Austen, u supermarketu Knut Hamsun. Na bazenu

je nadmen, na nogometnom igralištu povučen.

U kinu je nesiguran, u slastičarnici razmetljiv. Kod

frizera je sveznajući, kod zubara seksist. Na poslu

milostiv, na kuglanju lakouman. Na vjenčanju je nezamisliv,

na pogrebu revolucionaran. U kantini je

siromašan, u kafiću najpametniji. U plitkoj vodi je

dubokouman, u dubokoj zajedljiv. U šumi je škakljiv,

na livadi opičen. Na vrhu nebodera je nezajažljiv, na

ulici smotan. U autu je maštovit, na biciklu zločest.

Za stolom je prepoznatljiv, u fotelji mršav. Na javnom

nastupu je lijen, u posjeti rodbini žalostan. Na suncu

je uvredljiv, na kiši raspamećen. Pred kavom je zamišljen,

pred tanjurom juhe usamljen. U rudniku

nije bio, a na plantažu s jagodama bi baš rado otišao.

Tko je on? Gdje živi taj čovjek? Rado bismo ga upoznali,

baš sutra imamo vremena poslije ručka. Javite

mu. Neka dođe. Mora da je divan čovjek. Susjedima

preglasan, svojoj ženi pretih.

  
    PUTOPIS SLOBODNIH LEĐA

     

    Kad slobodna su mi leđa

po njima ne poskakuje krumpir

i rajčice ne strepe da će ih zgnječiti

Kad slobodna su mi leđa

prsti u sandalama slobodno ispadaju

bicikl ide sam od sebe

možda i mene dovede sebi

Kad slobodna su mi leđa

i svi drugi su bar malo slobodniji

  
    NEDJELJA

     

    Pomislio sam da je nedjelja

Nisam otišao na posao

Nitko se zbog toga nije požalio

Nedjeljom se ne gunđa

Ulica je bila mirna nisu rušili stabla

Djeca su još spavala

Izišao sam baciti smeće od cijeloga tjedna

Brinulo me ipak što u mojoj vrećici

Nisu bile subotnje novine

Nije to bila ni moja vrećica

Iz čije sam kuće zapravo izišao

  
    MRAVI

     

    Mravi se ni od čega ne ustežu

Mravi su možda i pohotni

Ali ne preostaje im puno vremena

Pa se radije bave radom

Mravi imaju jednu veliku manu

A to je da vole teške stvari

Niti jedan mrav ne tegli lakše od sebe

Mrava se ne može zateći

Kako miruje uživajući na suncu

A kad se to nekako dogodi

Već ga drugi nekamo odnosi

Kao bilo koji drugi otpad

Mrav se ne libi čitanja

On čita s teretom na leđima

Nije teško pogoditi što mrav čita

Ako već nije dospio do police

S Kafkinim pričama zaboravljeni

Deleuze dobra je zamjena

  
    KADA SAM NA PARKIRALIŠTU STAO BRISATI NAOČALE

     

    Njemu izlaze riječi na usta,

meni strah.

Njemu ide pjena na usta

meni strah.

Na parkiralištu smo,

i obojica ludi. Obojica ludi,

na parkiralištu vičemo

jedan na drugoga.

On viče na mene,

ja ne vičem na njega.

Zatim on još glasnije viče na mene,

i ja još glasnije ne vičem na njega.

Tu smo da pomaknemo granice.

Tu smo gdje smo.

Tu smo gdje smo jer nas je strah.

Jer nas je strah.

  
    OGLED O SLOBODI

     

    Proganjaju me

Još od onoga časa

Kad sam u punom

Gradskom autobusu

Izvadio bilježnicu

Kako bih nešto

Neuhvatljivo zapisao

Proganjaju me pogledima

Onima koji se lijepe

A teško odljepljuju

Dok se cijeli autobus

Trese ljulja naprijed-nazad

Ja i dalje pišem

Zaboravljam na slobodu

Što cvjeta ondje vani

Moj rukopis postaje krivudav

Sve više griješim

Riječi postaju nečitke

Uskoro se stapaju

S njihovim ljepljivim pogledima

Cijelo moje pisanje

Postaje neprobavljiva kaša

Više ne znam što sam htio napisati

Mene ovdje progone

Upomoć

  
    MEĐUZEMCI

     

    Volio bih znati gdje živi pjesnik

Koji živi između dva grada

Pariza i Houstona, ili Novalje i Zagreba

Kako stoji u šturoj bilješci na kraju knjige

Gdje je to mjesto na zemljovidu

Stoji li pjesnik na nekom krovu

Jer ne može stajati na zemlji, kaže Michaux

Je li riječ o nekom međuzemstvu

Mogu li sutra otputovati onamo da porazgovaram s

pjesnikinjom

Njezin je život sigurno posve drukčiji od moga

Nijedan dan nije isti, a ono između širi ga i puni

Pred pjesnikom se priroda šepuri i više no što je nužno

Ima li sreće on živi u nesretnom vremenu

Neprestance se pitam

Je li moguće tako živjeti

Kad se pjesnik i pjesnikinja vrate iz međuzemstva

On donese pjesmu, i ona donese pjesmu

Kad se ja vratim iz tuzemstva

Donesem kruh i mlijeko

  
    BOLNA TEMA POEZIJE

     

    Istrgnuta stranica u knjizi poezije

više mi od bilo čega govori o poeziji.

O čemu govore preostale stranice?

  
    DRVOSJEČIN JE POSAO NEVIDLJIV

     

    U ponoć netko siječe drva.

Preko rijeke stiže tek mjesečeva svjetlost.

Razmišljamo sve do jutra.

A onda – stop. Nema dalje.

  
    ODGOVORNOST MOGUĆNOSTI

     

    Iščupao sam mrkvu.

Priznajem, nije bilo lako.

A i odgovornost je to:

mogućnost da s grudicama zemlje

cijelu zemlju povučem u svemir.

  
    NOĆ, JUTRO, POSLIJEPODNE

     

    U noći se koraci ubrzaju.

Ujutro sam već umoran.

Popodne, kad se počnem

zagrijavati za noć,

lagano, posve lagano

potečem iz slavine.

  
    POSLIJE ČUPANJA KOROVA IZ PAZINSKOG SUHOZIDA

     

    Zraka sunčeva svjetla

sjela je na vlat trave,

da se kratko odmori.

Travka se sve jače ljulja –

past ćeš, svjetlosti, u mrak!

  
    RASPRAVA

     

    Na ulici neki dan srušio se, složio nauznak,

samo se složio, zalupio kao mrtvački sanduk.

Nitko nije podigao pogled

Zašto je pao, zašto se srušio

Okupili se ljudi da odluče

U skupinama tiho raspravljaju

  
    HTIO BIH POĆI ONAMO

     

    Smijeh što noću dopire iz susjedstva

Htio bih ga već jednom razumjeti

Možda ondje i nemaju prazan stolac za mene

No ja bih svejedno htio poći onamo

Sjesti na svoje prazno mjesto i shvatiti zašto se to događa

To smijanje od kojega se noć dijeli na dvije noći

Moju i njihovu noć

  
    TREŠNJA

     

    To je jedna od onih u kojoj je crv,

onaj koji ne želi da ga se ometa.

Čita Filozofska istraživanja i šuti.

Traje to danima i ja već polako gubim strpljenje.

Što da radim s trešnjom u kojoj je načitani crv?

Vodi me na kupanje, viče on napokon iznutra i odlaže

knjigu, ne sjećam se kad sam se zadnji put kupao.

Tako je i bilo, htio sam samo izbjeći prepirku.

Poslije sam pojeo sve trešnje,

i zaboravio na učenoga crva.

  
    MARELICA

     

    S marelicom je još teže nego s breskvom

– još se lakše otvara.

Gdje je napor? Otpor?

Gdje je šljiva, a gdje orah?

Kada je trebalo, bili smo partizani.

  
    promijenio sam žarulju u svemiru

  
    duša je prazna vreća bar do sutra ujutro

  
    daj mi da upalim radio smiješno mi je

  
    meso se smekšalo ne bi li dušu malo manje žuljalo

  
    ako i nismo siromašni, bar ispružimo ruke i čekajmo

  
    ptice su svi zaboravili pa su još jednom preživjele

  
    s bolešću stigla ljubav da je drži za ruku

  
    samo želim pomiriti riječi sa svijetom bombone s jezikom

  
    žene se drže za ruke i viču ajmo još malo drugarice

  
    živio je među povrćem ne znajući što da kaže životinjama

  
    na ulici samoću strpljivo uvjeravaju da je lijepa

  
    na stolu smo zaboravili kruh najlakši od naših zaborava

  
    čega se ne stidimo otišlo je druge učiti pjevati

  
    rasvjetni se stup nagne prema topoli

jesi li prijateljice čitala vaska popu šapne joj

  
    sred ba-ba-banije pjevaju baobabi

  
    pogurnem vrata i u cijelom se svemiru nađe još mjesta

  
    sjedimo na dnu isušena jarka i grlimo se snažno sve dok nismo voda i ponovni početak

  
    okrenula je drugi obraz nikoga da ga pomiluje

  
    nekoliko listova papira proglasilo se knjigom

i odmah postavilo vojsku na svoje granice

  
    jer ako govorimo samo o kostima

meso će se pojesti od zavisti

  
    u oblaku asfaltne pare radnici odjednom postaju vidljivi

  
    pa kad je pustila glas, ah, kakav glas, sve do ceste, gdje je nekom djetetu ušao u rukav i škakljao ga škakljao sve dok dijete nije zapjevalo Den rechten Glauben, Herr, ich mein, den wollest du mir geben,dir zu leben, meim Nächsten nütz zu sein, Dein Wort zu halten eben

  
    izvagali smo život – bio je lakši, ali je i dalje bio život

  
    sretan ti rođendan, šušne mi prazni papir – oprosti

što sam prazan, bojao sam se pogrešnih riječi

  
    golub dubi kruh i ako nešto ne

poduzmemo, otkrit će onostrano

  
    nijedan komarac nije mizantrop, nijedan čovjek

nije komarac – dakle, svi su ljudi mizantropi

  
    kada je list izmjerio udaljenost od grane do tla odahnuo je

  
    vrata sijeda od čekanja da ih netko zalupi,

vrata umotana u šal, da ne lupaju

  
    a rilke bi brkove obrijao za dobru pjesmu

  
    kruški smo nacrtali noge pa je postala pile,

ali nitko tom piletu nije nacrtao kljun i oči –

recite što je onda – sve nas zbunjuje otad

  
    i bilo je već vrijeme da ruža raskrsti sa svojom

umišljenošću i u javnoj kuhinji beskućnike da poslužuje

  
    zaputio sam se u grad svoga sjećanja, a kad sam stigao,

kleknuo sam i koljenima izribao glavni gradski trg

  
    dakle, nazuo sam čizme i zagazio u potok pa

nagazio na ribu – rekla je a rekla je i o, i to je

bilo sve što je riba htjela otkriti o sebi

  
    čitav je sat krastavac divljao po kozmetičkom

salonu, razbijao i prolijevao, sve dok se

netko nije dosjetio i nazvao ga dinjom

  
    molim, ako je genocid riječ preteška za

poeziju, onda ću je se ubuduće kloniti

  
    jutros nisam prepoznao susjeda u parku, ali

sam jasno prepoznao njegovog psa

  
    adame, viknu bog, a iz gomile mu netko otpovrnu:

je l’ na zagajewskoga mislite, taj sam

  
    kako da ti kažem, miroslave, ali pomalo su mi

dosadili ti tvoji olovni podočnjaci, kalni pesimizam,

razglabanje o „jeziku u opancima, načinu izražavanja

u gaćama, morlačkom guslaranju“ i, da, tvoje plivanje

u jeziku, gusta, nepregledna rečenica s kojom nas, s

jedne strane, povučeš za ruku, a s druge – za nos

  
    probudio sam se kad smo već prošli

đevrske – kad ću opet vidjeti đevrske

  
    išli kroz šumu, pod nogama gnječili divlje jabuke,

kruške i trnjine, a gore, na proplanku, kad ruke je

podigao mišo kovač, zapjevala je cijela šuma

    Pjesma „Šuma“ objavljena je u zbirci Zukva (Zagreb: Vuković & Runjić, 2004).

    Iz zbirke Lirka (Zagreb: Vuković & Runjić, 2018) potječu pjesme: „Razlog“, „Slučajnost“, „Vesta“, „Još malo“, „Čuj“, „Jabuka i konj“, „Miroslav“, „Vijaoni“, „Ja je teško pitanje“, „Potraga“, „Prijevoji mišljenja od 4 do 5“, „Ponedjeljak“, „Još malo“, „Gore ne može biti“, „Jučer, danas, sutra“, „Siva vrana i flaster“, „Sanjao sam“, „Kutija u hodniku“, „Kuhinjska daska“, „Pljesni“, „U šalici čaja“, „Zid“, „Kad“, „Dva“, „Ogled o jednostavnosti“.

    Zbirki Malešne (Zagreb: Fraktura, 2019) pripadaju pjesme: „Udarac okrutnome svijetu“, „Hodao je“, „Čovjek u moru“, „Zakrivljeni nos“, „Ruka“, „Zaboravio sam“, „I“, „Kiša“, „Put u Bečkerek“, „Petrinjska ulica“, „Kuća“, „Prozori“, „Jesam ili nisam“, „Žene koje vežu i odvezuju čvorove“, „Dvoboj s Cioranom“, „Minute prije odlaska na posao“, „Odlučio sam reći“, „Jezik“, „Očaj“, „Tko je on“.

    „Putopis slobodnih leđa“, „Nedjelja“, „Mravi“, „Kada sam na parkiralištu stao brisati naočale“, „ogled o slobodi“, „Međuzemci“, „Bolna tema poezije“, „Drvosječin je posao nevidljiv“, „Odgovornost mogućnosti“, „Noć, jutro, poslijepodne“, „Poslije čupanja korova iz pazinskog suhozida“, „Rasprava“, „Htio bih poći onamo“, „Trešnja“ i „Marelica“ objavljene su u zbirki Zenzancije (Zagreb: Vuković & Runjić, 2013).

    Završnih 40 poetskih fragmenata u Čitanci dijelovima su zbirke Hipernovalis (Zagreb: Vuković & Runjić, 2015).

    Rođen 1965. godine u Sisku. Piše poeziju, prozu, eseje te prevodi. Objavio je deset pjesničkih knjiga, fotoesejističku knjigu Iskopano (2012), slikovnicu Zimska potraga (2015) u koautorstvu s umjetnikom Mingsheng Pijem i autofikcionalni roman Album (2001), za koji je dobio Nagradu Jutarnjeg lista za najbolje prozno djelo u 2001. godini. Dobitnik je Gorana za mlade pjesnike za 1989. za zbirku Od nje do vječnosti (1989). Član je programskog odbora Goranova proljeća i odbora Hrvatskog centra PEN-a.

